# Jaume Custodi Torres

Jaume Custodi i Torres (Santa Coloma de Queralt, 7 de setembre de 1922 - Santa Coloma de Queralt, 21 de desembre de 2016) va ser un agricultor, cooperativista, lluitador antifranquista i polític català. Va ser diputat a les Corts espanyoles durant la Segona Legislatura. El 1954 es va casar amb na Maria Mercè Canosa i Canosa (1923-2007) amb qui va tindre 5 fills.
L'any 1959 va ser un dels socis fundadors de la «Cooperativa Comarcal Avícola», que després va esdevenir la «Cooperativa Agropecuaria y Caja Rural». En va ser el primer president i en soci número 1. L'any 1972 va deixar la presidència.
Durant el franquisme va estar implicat en iniciatives a favor de la cultura i en la recuperació de les llibertats nacionals de Catalunya, en grups antifranquistes de Santa Coloma, de les comarques de la Conca de Barberà i Segarra, Tarragona, Catalunya i en l'Assemblea de Catalunya, des d'una posició democràtica, catalanista i d'esquerres. Va ser cofundador del sindicat Unió de Pagesos. També va participar en la creació del Partit dels Socialistes de Catalunya (PSC) des de la Convergència Socialista de Catalunya i fou ponent del primer Congrés Socialista a Tarragona, el setembre 1976. L'estiu de 1976 va ser un dels instigadors i promotors de la Marxa de la Llibertat.
Militant del PSC-PSOE, fou escollit Diputat al Congrés dels Diputats per la província de Tarragona a les eleccions generals espanyoles de 1982. No es va presentar a les eleccions de 1986. Dins del Congrés dels Diputats va ser vocal de la Comissió d'Agricultura, Ramaderia i Pesca (1983-1986) i vocal de la Comissió de Recerca de l'Evolució i Situació de Rumasa (1983-1985).
Als anys 90, va ser un participant actiu en la lluita contra els abocadors que el pla director per a la gestió dels residus industrials de Catalunya planejava instal·lar a la comarca de la Conca de Barberà. El 2013 es va mostrar contrari a la independència de Catalunya.
El 2016, el PSC i partits de caràcter comarcal, la FIC i la UNIC, van organitzar-li un homenatge en el en reconeixement del seu compromís i lluita política de tota una trajectòria vital.

## Referències

* ↑ «Mor als 94 anys el militant històric del PSC a la Conca Jaume Custodi». Diari de Tarragona, 22-12-2016. Arxivat de l'original el 16 de gener 2017 [Consulta: 25 febrer 2017]. Arxivat 16 de gener 2017 a Wayback Machine.
* ↑ López, Joan «Mor l'històric polític socialista colomí Jaume Custodi». laConcaDiari.cat, 21-12-2016. Arxivat de l'original el 16 de gener 2017 [Consulta: 25 febrer 2017].
* 1 2 3 «Fitxa del Congrés dels Diputats». [Consulta: 2017].
* ↑ Torrents, Magin «Conversando con D. Jaime Custodi» ( PDF). La Segarra, Núm. 9, 2-1959, pàg. 4. Arxivat de l'original el 16 de gener 2017 [Consulta: 25 febrer 2017].
* ↑ Capítols de la història de la Cooperativa de Santa Coloma 1959-1971. Revista La Segarra, de juny 2010 a desembre 2011
* ↑ País, Ediciones El «Primer mitin socialista en Tarragona» (en castellà). EL PAÍS, 10-09-1976.
* ↑ «La Marxa de la Llibertat a Sarral i Santa Coloma de Queralt, amb els testimonis de Jaume Custodi, Jaume Mateu i Josep Anton Bonet.» (en catalá). [Consulta: 12 setembre 2017].
* 1 2 Revista La Segarra, setembre 2016 pag. 24-25
* ↑ Custodi Torres, Jaume «Jo no sóc independentista». Diari de Tarragona, 09-12-2013. Arxivat de l'original el 16 de gener 2017 [Consulta: 25 febrer 2017].
* ↑ Redacció. «Homenatge a Jaume Custodi, militant socialista històric de Santa Coloma». DiariMes.com. [Consulta: 14 gener 2017].
* ↑ Tarragona, Diputats Socialistes Camp De. «Socialistes del Camp de Tarragona: EL PSC HOMENATJA JAUME CUSTODI MILITANT HISTÒRIC DE LA CONCA DE BARBERÀ I DIPUTAT AL CONGRÉS EL 1982». Socialistes del Camp de Tarragona, 13-01-2017. [Consulta: 13 gener 2017].